Anexa la Proiectul de hotărâre nr. 126/11019/06.07.2026

R E G U L A M E N T
privind criteriile, condițiile de eligibilitate și procedura de atribuire în regim de închiriere a locuințelor nZEB destinate tinerilor din
 municipiul Brad, județul Hunedoara


CAPITOLUL I. DISPOZIȚII GENERALE ȘI CADRUL LEGAL

Art. 1. Prezentul Regulament stabilește cadrul general, condițiile de eligibilitate, procedura de evaluare și normele de atribuire prin închiriere a locuințelor de tip nZEB plus (clădiri cu consum de energie aproape egal cu zero) destinate tinerilor din municipiul Brad, aflate în domeniul public al Municipiului Brad.
Art. 2. Prezentul Regulament este elaborat în conformitate cu prevederile următoarelor acte normative în vigoare:
a) Legea nr. 114/1996 privind locuințele, republicată, cu modificările și completările ulterioare;
b) H.G. nr. 1275/2000 privind aprobarea Normelor metodologice pentru punerea în aplicare a prevederilor Legii locuinței nr.114/1996 republicată, cu modificările și completările ulterioare;
c) Legea nr. 292/2011 a asistenței sociale, cu modificările și completările ulterioare;
d) O.U.G. nr. 40/1999 privind protecția chiriașilor și stabilirea chiriei pentru spațiile cu destinația de locuințe, cu modificările și completările ulterioare;
e) H.G. nr. 193/2026 pentru actualizarea tarifului lunar al chiriei (lei/mp) practicat pentru spațiile cu destinația de locuințe aparținând domeniului public sau privat al statului ori al unităților administrativ-teritoriale, precum și pentru locuințele de serviciu, locuințele de intervenție și căminele pentru salariați ai societăților reglementate de Legea societăților nr.31/1990, companiilor și societăților naționale și ai regiilor autonome reglementate de Legea nr.15/1990 privind reorganizarea unităților economice de stat ca regii autonome și societăți comerciale și pentru curțile și grădinile aferente suprafețelor locative;
f) O.U.G. nr. 57/2019 privind Codul administrativ, cu modificările și completările ulterioare;
g) Ordinul nr. 999/2022 emis de Ministerul Dezvoltării, Lucrărilor Publice și Administrației, pentru aprobarea Ghidului specific – condiții de accesare a fondurilor europene aferente PNRR în cadrul apelurilor de proiecte PNRR/2022/Componenta C10-Fond Local, cu modificările și completările ulterioare.
Art. 3. Principiile aplicabile în procedura de atribuire sunt:
a) principiul obiectivului major (eficiență energetică și sustenabilitate) – asigurarea calității vieții prin costuri reduse de exploatare și sprijinirea incluziunii sociale prin diminuarea riscului de sărăcie energetică. Realizarea locuinţelor nZEB plus pentru tineri în vederea închirierii, constituie un obiectiv major de interes naţional şi local al administraţiei centrale (Ministerul Dezvoltării, Lucrărilor Publice și Administrației) şi al administraţiei publice locale, datorită  reducerii drastice a consumului de energie din surse convenționale și totodată a creșterii calității vieții prin asigurarea unui confort termic superior, a calității aerului interior și a unei izolații fonice superioare; 
b) principiul egalității și nediscriminării - accesul liber și neîngrădit pentru toți tinerii și categoriile vulnerabile din comunitate în vârstă de 18 - 35 ani; 
c) principiul transparentei – evaluarea dosarelor pe baza grilei de punctaj aprobate prin HCL și publicarea listelor de priorități. 
Art. 4. În sensul prezentului Regulament, termenii de mai jos au următoarele semnificații: 
Clădire nZEB (Nearly Zero Energy Building): clădire cu o performanță energetică extrem de ridicată, al cărei consum de energie este aproape de zero și este acoperit într-o pondere majoritară din surse regenerabile;
Tineri – persoane majore cu vârsta cuprinsă între 18 și 35 de ani la data depunerii cererii. Repartiția efectivă se poate efectua în termen de cel mult 60 de luni de la împlinirea vârstei de 35 de ani; 
Locuinţă – construcţie alcătuită din una sau mai multe camere de locuit, cu dependinţele, dotările şi utilităţile necesare, care satisface cerinţele de locuit ale unei persoane sau familii;
Familie – soţul, soţia și copiii care locuiesc și se gospodăresc împreună;
Familie monoparentală - familia formată dintr-o persoană singură (văduv/ă, divorțat/ă, necăsătorit/ă)şi copiii în vârstă de până la 18 ani aflați în întreținere şi care locuiesc împreună cu aceasta;
Copil - copilul provenit din căsătoria soților, copilul unuia dintre soți, copilul adoptat, precum şi copilul încredințat unuia dintre soți, dat în plasament familial, sau pentru care s-a instituit tutela sau curatela.
Persoană singură - persoana care a împlinit vârsta de 18 ani, locuiește şi se gospodăreşte singură. Este asimilată persoanei singure și copilul major care, deși locuiește cu părinții, se gospodăreşte separat;
Persoană cu handicap - persoană căruia mediul social, neadaptat deficiențelor sale fizice, senzoriale, psihice, mentale și/sau asociate, o împiedică total sau le limitează accesul cu şanse egale la viața societății necesitând măsuri de protecție în sprijinul integrării şi incluziunii sociale astfel cum sunt definite în art.2, alin (1) din Legea nr.448/2006 privind protecția și promovarea drepturilor persoanelor cu handicap, republicată, cu modificările și completările ulterioare;
Grup vulnerabil / persoane în risc social:  – Persoane sau familii ale căror venituri, stare de sănătate sau situație locativă le expun riscului de excluziune socială, conform prevederilor art. 6 lit. p) din Legea nr. 292/2011, cu modificările și completările ulterioare, “grupul vulnerabil desemnează persoane sau familii care sunt în risc de a-şi pierde capacitatea de satisfacere a nevoilor zilnice de trai din cauza unor situaţii de boală, dizabilitate, sărăcie, dependenţă de droguri sau de alcool ori a altor situaţii care conduc la vulnerabilitate economică şi socială”.
Apartenența la grupul vulnerabil se dovedeşte prin documente eliberate de către autorități, după caz, alte categorii de persoane juridice cu competențe în domeniu, după cum urmează:
a) pentru persoanele care se află în sistemul de protecție a copilului sau provin din acest sistem, hotărârea comisiei pentru protecția copilului sau, după caz, hotărârea instanței prin care a fost dispusă măsura de protecție specială, conform prevederilor Legii nr. 272/2004 privind protecția și promovarea drepturilor copilului, republicată, cu modificările și completările ulterioare;
b) pentru persoanele din familiile beneficiare de venit minim de incluziune potrivit prevederilor Legii nr. 196/2016 privind venitul minim de incluziune, cu modificările și completările ulterioare, copia deciziei pentru plată a directorului executiv al Agenției județene pentru plăți și inspecție socială, sau talonul de plată;
c) pentru persoanele care fac parte din familii beneficiare de componenta venitului minim de incluziune reprezentată de ajutorul pentru familia cu copii potrivit prevederilor Legii nr.196/2016 privind venitul minim de incluziune, cu modificările și completările ulterioare, copia deciziei pentru plată a directorului executiv al Agenției județene pentru plăți și inspecție socială, sau talonul de plată;
d) pentru persoanele fără adăpost, adeverință eliberată de primăria din cadrul unității administrativ teritoriale în care trăiesc, prin care se certifică faptul că nu au domiciliu în acea unitate administrativ - teritorială și/sau nici în altă unitate administrativ - teritorială de pe teritoriul României, conform informațiilor obținute de la structura județeană de administrare a bazelor de date de evidență a persoanelor;
e) pentru persoanele cu handicap beneficiare ale prevederilor Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, copia certificatului de încadrare în grad de handicap, emis de comisiile de evaluare de la nivel județean sau al sectoarelor municipiului București;
f) pentru persoanele solicitante de azil/ beneficiare de protecție internațională definite  conform Legii nr. 122/2006 privind azilul în România, cu modificările și completările ulterioare, documentul temporar de identitate sau permisul de ședere, valabile potrivit legii;
g) pentru orice altă persoană aflată în situație de risc de a-și pierde capacitatea de satisfacere a nevoilor zilnice de trai, se va prezenta decizie de disponibilitate, adeverința eliberata de AJOFM din care să rezulte că beneficiază de șomaj și/sau efectuarea anchetei sociale, de către Serviciul public de asistență socială în a cărui rază teritorială se află domiciliul sau reședința persoanei respective.
Comisia de analiză – comisie numită prin Dispoziția Primarului Municipiului Brad, formată din funcţionari din cadrul compartimentelor cu atribuții în domeniile administrativ, social și juridic, care analizează solicitările de locuinţe, acordă punctajul potrivit criteriilor de ierarhizare şi întocmeşte listele de priorităţi şi de atribuire a locuinţelor disponibile pentru închiriere;
Criteriu: ordine de prioritate avută în vedere pentru ierarhizarea so1icitanților de locuințe nZEB plus pentru tineri (condiții de locuit, venitul net al familiei, starea sănătății, să aibă unul sau mai mulți copii în îngrijire/care locuiesc în gospodărie);
Lista solicitanţilor care au acces la locuinţă – lista întocmită de către comisia de analiză în urma stabilirii dosarelor a căror titulari de cereri se încadrează în prevederile punctului II (Verificare condiții generale de eligibilitate);
Lista de priorități – lista întocmită de către comisia de analiză în urma acordării punctajului pe baza prevederilor punctului III (Calculul punctajului pe baza grilei de evaluare) în ordinea descrescătoare a punctajului obţinut de către cei aflaţi pe lista solicitanţilor care au acces la locuinţă;
Lista de repartiție - lista întocmită de către comisia de analiză pe baza Listei de priorități, în funcție de numărul locuințelor nZEB;
Costul minimal: cost ce va acoperi o fracție din costurile de întreținere (maxim 40% pentru a asigura funcționarea locuințelor).
Contract de închiriere – actul juridic prin care se stabilesc drepturile şi obligaţiile părţilor privind închirierea, exploatarea, întreţinerea şi administrarea locuinţei.

CAPITOLUL II. CRITERII DE ELIGIBILITATE ȘI CATEGORII PRIORITARE

Art. 5. Solicitanții (tinerii beneficiari) au acces la locuințele nZEB plus dacă îndeplinesc cumulativ următoarele condiții generale de eligibilitate:
   a) provin dintr-un grup vulnerabil din municipiul Brad;
   b) au vârsta cuprinsă între 18 și 35 de ani la data depunerii cererii;
   c) venitul net lunar pe membru de familie sub salariul mediu net lunar pe economie din ultimul Buletin Statistic Lunar/comunicat al INS existent la data depunerii cererii; 
   d) titularul și ceilalți membri ai familiei nu dețin și nu au deținut în proprietate o locuință pe raza municipiului Brad (cu excepția cotelor-părți succesorale indisponibile sau a locuințelor pierdute în urma unui partaj judiciar);
   e) trăiesc în prezent în condiții de locuire precare/supraaglomerare.
Art. 6. Situații specifice de vulnerabilitate și categorii prioritare
(1) Persoane și familii expuse riscului de sărăcie și imposibilității satisfacerii nevoilor zilnice de trai (sărăcie / venituri reduse / marginalizare socială): Persoanele și familiile ale căror venituri nete se situează sub pragul de sărăcie sau care beneficiază de măsuri de asistență socială (cum ar fi Venitul Minim de Incluziune – VMI, ajutoare sociale sau alte prestații), aflate în imposibilitatea asigurării resurselor financiare minime pentru un trai decent și pentru acoperirea costurilor de locuire pe piața liberă.
(2) Persoane și familii care trăiesc în prezent în condiții de locuire precare/supraaglomerare:
      a) locuire precară: persoane sau familii care locuiesc în spații fără utilități sau dotări edilitare corespunzătoare, spații improvizate, spații aflate în stare degradată ori spații deținute fără un titlu locativ stabil și sigur;
         b) Supraaglomerare locativă: familiile (formate din soț, soție și copii, inclusiv cele din 4 sau mai multe persoane, ori părinți singuri) care locuiesc împreună cu părinții, socrii sau alte rude într-un spațiu în care suprafața locuibilă ce revine fiecărui membru al gospodăriei este sub normele minimale prevăzute de Legea nr. 114/1996 (sub 15 mp/persoană).
(3) Situații de boală, dizabilitate și afecțiuni medicale grave:
      a) solicitanții sau membrii de familie (inclusiv copiii) încadrați în grad de handicap (grav, accentuat, mediu sau ușor) potrivit Legii nr. 448/2006, persoane aflate în incapacitate temporară sau permanentă de muncă din cauze medicale, ori persoane aflate în îngrijirea unor asistenți personali;
       b) familiile care au în întreținere copii sau alți membri afectați de boli cronice grave ori copii cu Cerințe Educaționale Speciale (CES), care necesită costuri medicale/recuperatorii ridicate ce le afectează grav capacitatea de satisfacere a nevoilor zilnice de trai.
(4) Persoane afectate de adicții, dependențe sau în curs de reintegrare socio-medicală: Persoanele sau familiile afectate de situații de dependență (alcool, droguri/substanțe psihoactive) care se află în evidențele serviciilor specializate, în programe de consiliere, tratament ori reabilitare socio-medicală derulate de instituțiile sau organizațiile de profil, ori familiile ale căror membri se află în risc de excluziune socială din aceste cauze.
(5) Persoane din alte categorii sociale cu vulnerabilitate ridicată:
         a) tinerii care provin din sistemul de protecție specială a copilului (centre de plasament, case de tip familial, tutelă, plasament familial) și care au împlinit vârsta de 18 ani;
          b) victimele violenței domestice care fac dovada acestei stări prin ordin de protecție sau prin documente eliberate de organele de poliție și serviciile de asistență socială;
           c) persoanele fără adăpost sau aflate în risc iminent de adăpostire precară/evacuare forțată.
(6) Alte situații specifice care conduc la vulnerabilitate economică și socială:             
          Conform ipotezei legale de completare, sunt asimilate situațiilor de vulnerabilitate socială și locativă și următoarele cazuri:
         a) Familii monoparentale: familiile monoparentale rezultate din decesul unuia dintre soți, din divorț sau prin separare în fapt, precum și părinții singuri care cresc minori primesc un regim de protecție specială pentru asigurarea stabilității sociale și emoționale a copiilor.
          b) Statut familial: divorț / separare în fapt: persoane divorțate sau separate care au copii în întreținere ori care, din cauza lipsei resurselor financiare, au fost nevoite să se retragă ca tolerate în spațiul părinților, socrilor, altor rude ori al altor terțe persoane;
            c) Instabilitate locativă / lipsă de adăpost stabil: persoane care locuiesc ca tolerate sau fără contract de locațiune înregistrat la organul fiscal competent (ANAF), aflate sub riscul permanent al pierderii spațiului de locuit.

CAPITOLUL III. PROCEDURA DE DEPUNERE, ANALIZĂ ȘI EVALUARE A DOSARELOR

Art. 7. Dosarul de solicitare se depune individual de către titular la Registratura Primăriei Municipiului Brad și conține documentele prevăzute în Anexa nr. 2. 
Art. 8. (1) Evaluarea și punctarea dosarelor se efectuează de către Comisia de analiză și soluționare a cererilor de atribuire a locuințelor nZEB plus, numită prin Dispoziție de către Primarul Municipiului Brad.
(2) În realizarea obiectului său de activitate, Comisia are următoarele atribuții principale:
a) verificarea și analizarea dosarelor depuse de către solicitanți;
b) verificarea îndeplinirii condițiilor de eligibilitate și a dovezilor anexate;
c) aplicarea grilei de punctaj prevăzută în Anexa nr. 3 la prezentul Regulament;
d) întocmirea proceselor-verbale ale ședințelor de lucru;
e) întocmirea listei cu solicitanții care doresc o locuință de tip nZEB plus;
f) întocmirea listei de priorități a solicitanților îndreptățiți să primească o locuință de tip nZEB plus;
g) întocmirea listei de repartizare a locuințelor pentru tineri nZEB plus și formularea de propuneri privind alocarea spațiului după criteriile prevăzute;
h) înaintarea listelor prevăzute la lit. e), lit. f) și lit. g) Consiliului Local al Municipiului Brad în vederea aprobării.
(3) În aplicarea atribuțiilor prevăzute la alin. (2), Comisia va analiza situațiile speciale locative și socio-economice ale solicitanților după cum urmează:
a) Evaluarea stării de supraaglomerare / spațiu insuficient:
               a1) - suprafața locuibilă ce revine fiecărei persoane se calculează prin raportarea suprafeței locuibile totale a locuinței la numărul total de persoane care au domiciliul sau reședința efectivă la acea adresă și care gospodăresc în comun.
                 a2) - în cazul familiilor formate din 4 persoane (de exemplu: ambii soți și 2 copii) care locuiesc în același imobil/apartament împreună cu părinții/socrii sau alte rude, la calculul suprafeței locuibile/persoană se vor lua în calcul toate persoanele stabilite în acel spațiu.
                  a3) - dacă în urma calculului rezultă o suprafață locuibilă mai mică de 15 mp/persoană, spațiul locativ se încadrează oficial în categoria „spațiu insuficient / supraaglomerat”, acordându-se punctajul corespunzător prevăzut în Grila de punctaj.
b) Evaluarea situației familiei în care unul dintre soți nu are loc de muncă / nu realizează venituri:
                   b1) - lipsa calității de salariat sau lipsa veniturilor proprii ale unuia dintre soți nu constituie motiv de respingere a dosarului, cu condiția ca cel puțin un membru al familiei (titularul sau celălalt soț) să fie încadrat în muncă și să realizeze venituri eligibile.
                    b2) - soțul/soția care nu realizează venituri va fi luat/ă în calcul la stabilirea numărului total de membri ai familiei în vederea determinării venitului mediu net lunar pe membru de familie.
                     b3) - pentru dovedirea lipsei veniturilor, Comisia va solicita: adeverință de la organul fiscal teritorial (ANAF) privind veniturile impozabile, adeverință eliberată de AJOFM (privind calitatea de persoană în căutarea unui loc de muncă/șomer) și o declarație pe propria răspundere dactilografiată/autentificată.
                      b4) - situația soțului/soției aflat/e în concediu pentru creșterea copilului (CCC) este asimilată vechimii în muncă și se evaluează pe baza indemnizației legale aferente.
(4) În exercitarea atribuțiilor de evaluare, Comisia întocmește și își asumă prin semnătură următoarele documente administrative:
a) Procesul-verbal al ședinței de lucru, în care se consemnează detaliat modul de verificare a fiecărui dosar, calculele efectuate privind suprafața locuibilă/persoană și venitul net pe membru de familie, precum și eventualele opinii separate;
b) Fișa de calcul individuală (Anexa nr. 4) pentru fiecare dosar eligibil analizat;
c) Listele prevăzute la alin. (2) lit. e), f) și g), organizate în ordinea descrescătoare a punctajelor obținute.
(5) Comisia de analiză și soluționare a cererilor de atribuire a locuințelor pentru tineri de tip nZEB plus se va întruni ori de câte ori va fi necesar. Convocarea membrilor comisiei și pregătirea dosarelor care vor fi analizate în cadrul ședinței se va face de către secretarul comisiei.
(6) Comisia prevăzută la alin. (1) funcționează valabil în prezența a cel puțin 2/3 din membrii săi, iar deciziile se iau cu votul majorității celor prezenți.
(7) Fiecărui dosar eligibil i se aplică Grila de punctaj prevăzută în Anexa nr. 3, întocmindu-se Fișa de calcul (Anexa nr. 4).
Art. 9. (1) În baza punctajelor rezultate, Comisia întocmește listele prevăzute la art. 8 pe care le supune aprobării Consiliului Local al Municipiului Brad.
(2) Listele aprobate se afișează la sediul Primăriei Municipiului Brad și pe pagina de internet în termen de 10 zile de la adoptare.
(3) Contestațiile se pot depune în termen de 24 de ore de la afișare și se soluționează de către Comisie în termen de 24 de ore.
(4) În caz de egalitate de puncte între doi sau mai mulți solicitanți, departajarea se face primar în funcție de vechimea cererii (data și numărul de înregistrare al cererii inițiale depuse la Registratură). În cazul în care egalitatea se menține, Comisia va stabili ordinea de prioritate acordând prioritate solicitantului care are în întreținere un număr mai mare de copii sau situația locativă cea mai dezavantajoasă.
(5) Lista de priorități prevăzută la art. 8 alin. (2) lit. f) se reface și se supune aprobării Consiliului Local al Municipiului Brad ori de câte ori o locuință de tip nZEB plus devine vacantă și eliberată de drept sau de fapt, devenind astfel disponibilă pentru atribuire.
(6) În vederea refacerii Listei de priorități prevăzută la art. 8 alin. (2) lit. f) la apariția unei locuințe vacante, Comisia va proceda la reevaluarea solicitărilor existente în evidență și la actualizarea punctajelor pe baza documentelor doveditoare privind schimbările intervenite în situația locativă, familială sau de venituri a solicitanților.
(7) Repartizarea locuinței devenite vacantă se va face strict în ordinea stabilită în noua Listă de priorități aprobată de către Consiliul Local al Municipiului Brad.

CAPITOLUL IV. ATRIBUIRAEA ȘI REGIMUL CONTRACTUAL

Art. 10. Repartizarea locuințelor nZEB plus se face prin Hotărâre a Consiliului Local al Municipiului Brad, în ordinea strictă a Listei de priorități rămasă definitivă. 
Art. 11. (1) În termen de 30 de zile de la comunicarea repartiției, beneficiarul are obligația: 
   a) să semneze Contractul de închiriere (Anexa nr. 5); 
   b) să semneze Procesul-verbal de predare-primire a locuinței; 
   c) să inițieze procedurile de încheiere a contractelor individuale de utilități. 
(2) Neîndeplinirea culpabilă a acestor obligații duce la pierderea repartiției și la alocarea locuinței următorului solicitant din listă. 
Art. 12. (1) Contractul de închiriere se încheie pe o perioadă de 5 ani. 
(2) Cuantumul chiriei lunare se stabilește conform prevederilor legale speciale (O.U.G. nr. 40/1999 și Ghidului PNRR C10), reprezentând un tarif minimal destinat acoperirii exclusive a cheltuielilor de administrare și funcționare (maxim 40%). 
(3) Contractul poate fi reînnoit la expirare pe baza reevaluării menținerii condițiilor de venit și de eligibilitate. 
(4) În cazul în care părțile nu convin asupra reînnoirii contractului de închiriere, chiriașul este obligat să părăsească locuința la expirarea termenului contractual.
(5) Constituie motiv de neprelungire a contractului de închiriere, la expirarea duratei acestuia, următoarele situații:
a) chiriașul acumulează în mod frecvent și repetat datorii la plata chiriei și a utilităților proprii și comune;
b) chiriașul, prin comportamentul său necorespunzător, deranjează în mod frecvent vecinii din imobil.
Art. 13. Interdicții stricte: locuințele nZEB plus nu se pot vinde, nu se pot subînchiria, nu se pot gaja și nu fac obiectul vreunui schimb locativ. De asemenea, este interzisă primirea în spațiu a altor persoane decât cele declarate ca membre de familie (soţul, soţia, copiii, părinţii soţilor, precum şi ginerii, nurorile şi copiii acestora dacă locuiesc şi gospodăresc împreună).



CAPITOLUL V. ÎNCETAREA ȘI REZILIEREA CONTRACTULUI
 DE ÎNCHIRIERE

Art. 14. Contractul de închiriere încetează de drept la expirarea termenului de 5 ani (dacă nu a fost prelungit), sau în caz de deces al titularului (cu posibilitatea preluării de către soț/descendenți dacă erau înscriși în contract). 
Art. 15. (1) Rezilierea unilaterală din culpa chiriașului intervine în următoarele situații: 
   a) neplata chiriei sau a utilităților pe o perioadă de 3 luni consecutive; 
   b) subînchirierea sau cedarea folosinței spațiului către terți; 
   c) producerea de stricăciuni grave imobilului sau instalațiilor; 
   d) comportament care face imposibilă conviețuirea cu ceilalți locatari; 
   e) dobândirea unei alte locuințe în proprietate pe parcursul derulării contractului; 
   f) neraportarea modificărilor privind veniturile sau componența familiei în termen de 30 de zile;
    g) părăsirea locuinței de către chiriaș pe o perioadă mai mare de 90 zile fără notificarea prealabilă a proprietarului;
    h) chiriașul sau un membru al familiei dobândește o locuință în proprietate, a beneficiat de sprijinul statului în credite și execuție pentru realizarea unei locuințe sau deține, în calitate de chiriaș, o altă locuință, din fondul locativ de stat, ulterior încheierii contractului de închiriere.
(2) În toate aceste cazuri chiriașul este obligat să predea locuința în termen de 30 de zile de la data notificării de reziliere.
(3) Prețul chiriei (chiria) și cheltuielile privind utilitățile, precum și  reparațiile curente, de întreținere și stricăciunile provocate direct prin neglijență sau utilizare necorespunzătoare, sunt în sarcina chiriașului până la data predării efective a locuinței.
Art. 16. În caz de neplată a prețului chiriei, executarea silită se va face prin hotărâre judecătorească prin care chiriașul va fi obligat să achite chiria restantă, penalitățile de întârziere la plata chiriei și cheltuielile de judecată.
Art. 17. (1) Municipiul Brad, prin Serviciul Administrarea Domeniului Public şi Privat, va verifica ori de câte ori este necesar îndeplinirea condițiilor de eligibilitate care au stat la baza închirierii locuinței nZEB plus pentru tineri, precum și starea de fapt a locuințelor închiriate, pe toată perioada de valabilitate a contractului de închiriere.
(2) Titularul contractului de închiriere este obligat să comunice Municipiului Brad - Serviciul Administrarea Domeniului Public şi Privat –, în termen de 30 de zile, orice modificare intervenită față de condițiile inițiale care au stat la baza repartizării locuinței nZEB plus pentru tineri (modificări venit, număr membrii, etc.). sub sancțiunea rezilierii contractului  de locațiune.
Art. 18. Anterior expirării contractului cu cel puțin 30 zile, titularul contractului de închiriere care dorește să beneficieze în continuare de locuința nZEB plus, va depune la sediul Primăriei Municipiului Brad – Compartimentul Registratură, cererea însoțită de adeverințe de venit și adeverințe din care rezultă plata la zi a utilităților.

CAPITOLUL VI. DISPOZIȚII FINALE

Art. 19. Prezentul Regulament poate fi modificat ori de câte ori este necesar prin hotărâre a Consiliului Local a1 Municipiului Brad.
Art. 20. Prezentul Regulament se completează cu reglementările legale în vigoare.
Art. 21. Anexele nr. 1 – nr. 5 fac parte integrantă din prezentul Regulament.






































Anexa nr. 1 la Regulament 



			      CĂTRE,
 					 Primăria Municipiului Brad


	Subsemnatul(a)________________________________________________, născut(ă) la data de ___________________ având actul de identitate seria_______ nr_____________, eliberat de SPCLEP _________ la data de ______________ C.N.P.__________________ cu domiciliul în localitatea _____________județul __________, strada ____________________________, nr.________, bl._____, sc.____, ap._____, chiriaș în locuință proprietate privată /tolerat în spațiu,  la următoarea adrsesă: ____________________________________________________
____________________________________________________________________.
Starea civilă : ____________________________________________________ 
Număr de membri de familie ________ și alte persoane aflate în întreținere _________. 
Sunt de profesie _____________________________________, cu locul de muncă în localitatea ______________ la (instituția, societatea, unitatea) _______________________________________. 
         Prin prezenta, solicit să fiu luat în evidență pentru repartizarea unei locuințe pentru tineri destinate închirierii de tip nZEB plus.

Declar pe proprie răspundere că sunt de acord cu prelucrarea datelor mele, cu caracter personal de către funcționarii Primăriei Municipiului Brad, în scopul soluționării problemelor formulate, în conformitate cu prevederile art.6, alin.(1) din Regulamentul (UE) 2016/679 al Parlamentului European și al Consiliului din 27 aprilie 2016, privind protecția persoanelor fizice, în cee ace privește prelucrarea datelor cu caracter personal și privind libera circulație a acestor acte.
Precizez că prezentul consimțământ este liber exprimat și neechivoc, acordat de mine în deplină cunoștință de cauză.

      Telefon _________________



	
	Data ________________ 



                                                                     Semnătura ___________________


Anexa nr. 2 la Regulament 
DOCUMENTELE 
ce se depun la dosarul de solicitare a locuinței nZEB plus pentru tineri, destinate închirierii 
· Cerere tip;
· declaraţie autentificată (NOTARIALĂ) din care să rezulte că titularul cererii de locuință și ceilalți membrii ai familiei acestuia-soț/soție, copii și/sau alte persoane aflate în întreținerea acestuia nu deţin și nu au deținut o locuinţă în proprietate și/sau să nu fie/să nu fi fost beneficiarul unei alte locuințe cu chirie, proprietate de stat, proprietate a unității administrativ-teritoriale, sau a unității în care își desfășoară activitatea;
NOTĂ: în declarația notarială se va menționa modul de locuire în prezent, adresa imobilului unde locuiește titularul cererii împreună cu familia sa, se va menționa suprafaţa locuibilă a imobilului şi numărul de persoane ce locuiesc în spaţiul respectiv;
· adeverinţe de venit cu venitul net realizat în ultimele 12 luni, pentru fiecare membru al familie angajat,
· cupoane de pensie, sau extras de cont;
· cupoane de alocaţii, alocaţii suplimentare şi/sau burse pentru copii (daca este cazul), sau extras de cont;
· cupoane indemnizație de şomaj, respectiv venit minim de incluziune (daca este cazul), sau extras de cont;
· documente  justificative privind alte venituri;
· acte doveditoare din care să rezulte că solicitantul provine din instituţii de ocrotire socială ) – dacă este cazul;
· dovada de victimă a violenței domestice(ordin de protecție) – dacă este cazul;
· acte doveditoare privind adopția - dacă este cazul;
· adeverință din care să rezulte că solicitantul are copiii înscriși la scoală, sau în învățământul antepreșcolar sau școlar, cu frecvență de minim 80% în ultimul an școlar;
· hotărâri judecătorești definitive (dacă este cazul);
· certificat de deces (dacă este cazul).

COPIE  DUPĂ: 
· cartea de identitate a tuturor membrilor familiei;
· certificatul de căsătorie;
· certificatele de naştere ale copiilor;
· copia certificatului de încadrare în grad de handicap;
· ultima diplomă de studii și/sau de pregătire profesională;
· contract de închiriere cu locatorul pt. persoanele care locuiesc în locuințe proprietate privată, înregistrat la ANAF, din care să reiasă durata contractului;
· actele de proprietate sau a celor care atestă dreptul de folosire legală a spațiului unde titularul cererii și familia acestuia locuiesc (Contract de vânzare- cumpărare, contract de închiriere înregistrat la organele fiscale. certiticat de moştenitor, contract de donație. contract de comodat. etc.)
· NOTA: Pentru persoanele majore care nu lucrează se depune declarație de la ANAF.

Anexa nr. 3 la Regulament 





G R I L Ă   D E   P U N C T A J
pe baza Criteriilor de ierarhizare pentru evaluarea cererilor și stabilirea ordinii de prioritate în repartizarea locuințelor nZEB plus destinate tinerilor din municipiul Brad


	Nr. crt.
	Criteriu de evaluare
	Categorie / Situație eligibilă
	Punctaj acordat

	1.
	Suprafața locuibilă deținută (cu chirie, tolerat în spațiu) raportată la numărul de locatari
	a) sub 8 mp / persoană
	10 p

	
	
	b) între 8 mp și 12 mp inclusiv / persoană
	8 p

	
	
	c) mai mare de 12 mp și până la 15 mp inclusiv / persoană (supraaglomerare conform Art. 6 alin. 2 lit. b)
	6 p

	
	
	d) mai mare de 15 mp și până la 18 mp inclusiv / persoană
	4 p

	
	
	e) peste 18 mp / persoană
	2 p

	2.
	Criteriul locativ și situații speciale de risc locativ
	a) tineri provenind din sistemul de protecție a copilului / plasament (Art. 6 alin. 5 lit. a)
	10 p

	
	
	b) victime ale violenței domestice cu ordin de protecție (Art. 6 alin. 5 lit. b)
	10 p

	
	
	c) persoane fără adăpost / risc iminent de evacuare forțată sau din locuințe calamitate/retrocedate (Art. 6 alin. 5 lit. c)
	8 p

	
	
	d) instabilitate locativă: solicitantul și membrii familiei sunt tolerați în alte spații / comodat instabil / fără contract formal (Art. 6 alin. 6 lit. c) 
	6 p

	
	
	e) chiriași cu contract de închiriere înregistrat la organul fiscal (ANAF) în locuințe proprietate privată
	4 p

	3.
	Nivelul veniturilor și vulnerabilitatea economică
	a) beneficiari de Venit Minim de Incluziune (VMI), ajutoare sociale sau alte prestații de asistență socială (Art. 6 alin. 1)
	10 p

	
	
	b) venitul mediu net lunar pe membru de familie sub nivelul salariului minim net pe economie
	8 p

	
	
	c) venitul mediu net lunar pe membru de familie între salariul minim net și salariul mediu net pe economie comunicat de INS
	6 p

	4.
	Criteriul social și al stării civile
	a) familie monoparentală (Art. 6 alin. 6 lit. a)
	8 p

	
	
	b) familie (soț și soție, cu sau fără copii)
	6 p

	
	
	d) solicitant necăsătorit fără copii
	4 p

	5.
	Situații medicale, de dependență și îngrijire
	a) persoane cu handicap (grad grav sau accentuat) / incapacitate de muncă, conform legii (Art. 6 alin. 3 lit. a)
	8 p

	
	
	b) copii cu Cerințe Educaționale Speciale (CES) sau membri cu boli cronice grave (Art. 6 alin. 3 lit. b)
	6 p

	
	
	c) persoane/familii aflate în programe de reabilitare pentru adicții/dependențe (Art. 6 alin. 4)
	4 p

	
	
	d) îngrijire efectivă a unor rude de gradul I/II dependente
	2 p

	6.
	Ocupare și inserție pe piața muncii
	a) familie cu venit unic / părinte în concediu creștere copil 
	8 p

	
	
	b) tineri specialiști angajați în servicii/instituții publice din municipiul Brad (Art. 6 alin. 6 lit. d)
	6 p

	
	
	c) ambii soți / titular angajați cu contract de muncă
	4 p

	7.
	Numărul de copii în întreținere
	a) 1 copil
	2 p

	
	
	b) 2 copii
	4 p

	
	
	c) 3 copii
	6 p

	
	
	d) 4 sau mai mulți copii
	8 p

	8.
	Vechimea cererii solicitantului
	a) peste 3 ani
	5 p

	
	
	b) între 1 și 3 ani inclusiv
	3 p

	
	
	c) sub 1 an
	1 p



Notă explicativă privind aplicarea punctajului:
1. Punctajul de la Criteriul 1 (Suprafața locuibilă) se acordă prin raportarea suprafeței locuibile totale a spațiului locativ actual la numărul de persoane care au domiciliul sau reședința efectivă la acea adresă.
2. Punctajele prevăzute în cadrul Criteriilor 2, 3, 4, 5 și 6 nu se cumulează între ele în interiorul aceluiași criteriu, aplicându-se opțiunea/sub-punctul cel mai avantajos pentru solicitant.
3. Punctajele obținute de la Criteriile 1, 2, 3, 4, 5, 6, 7 și 8 se cumulează între ele.
4. În caz de egalitate de punctaj între doi sau mai mulți solicitanți, departajarea se face primar în funcție de vechimea cererii (data și numărul de înregistrare), iar secundar în funcție de numărul de copii în întreținere. Dacă egalitatea persistă, are prioritate solicitantul cu venitul mediu net lunar pe membru de familie cel mai mic.






















Anexa nr. 4 la Regulament 

F I Ș A   D E   C A L C U L
A PUNCTAJULUI CARE STĂ LA BAZA ÎNTOCMIRII LISTEI DE PRIORITĂȚI PENTRU REPARTIZAREA LOCUINȚELOR nZEB PLUS DESTINATE
 TINERILOR DIN MUNICIPIUL BRAD

I. DATE IDENTIFICARE SOLICITANT
· Nume și prenume solicitant: ____________________________________
· CNP: _______________
· Domiciliul / Reședința actuală: ____________________________________
· Cerere de înregistrare nr.: ____________ / Data: ________________
· Componența familiei: _____ persoane (titular + soț/soție + ____ copii minori + alți dependenți)
II. VERIFICARE CONDIȚII GENERALE DE ELIGIBILITATE (Art. 5 din Regulament)
	Nr. crt.
	Condiție de eligibilitate (Art. 5)
	Îndeplinit / Neîndeplinit
	Document justificativ anexat

	1.
	Încadrarea într-o categorie de grup vulnerabil din municipiul Brad (Art. 5 lit. a)
	[ ] DA / [ ] NU
	acte stare civilă / dovadă VMI / anchetă socială (după caz)

	2.
	Vârsta cuprinsă între 18 și 35 ani la data depunerii cererii (Art. 5 lit. b)
	[ ] DA / [ ] NU
	copie C.I.

	3.
	Venit net lunar / membru sub salariul mediu net lunar pe economie (Art. 5 lit. c)
	[ ] DA / [ ] NU
	adeverințe venituri / declarații fiscale

	4.
	Nu deține și nu a deținut în proprietate o locuință în municipiul Brad (Art. 5 lit. d)
	[ ] DA / [ ] NU
	declarație notarială 

	5.
	Trăiește în prezent în condiții de locuire precare / supraaglomerare (Art. 5 lit. e)
	[ ] DA / [ ] NU
	acte spațiu / schiță locuință / declarație pe proprie răspundere / anchetă socială (după caz)


NOTĂ ELIMINATORIE: Dacă cel puțin una dintre condițiile de mai sus este bifată cu „NU”, cererea este declarată NEELIGIBILĂ și nu se mai procedează la calcularea punctajului.

III. CALCULUL PUNCTAJULUI PE BAZA GRILEI DE EVALUARE (Anexa nr. 3)
	Nr. crt.
	Criteriul de evaluare (Art. 6)
	Sub-criteriu / Situație încadrată
	Punctaj Maxim
	Punctaj Acordat

	1.
	Suprafața locuibilă deținută / membru (Art. 6 alin. 2)
	Suprafața locuibilă totală ____ mp / ____ persoane = ____ mp/pers.


(Sub 8 mp: 10 p; 8-12 mp: 8 p; 12,01-15 mp: 6 p; 15,01-18 mp: 4 p; >18 mp: 2 p)
	10 p
	______

	2.
	Criteriul locativ și risc locativ (Art. 6 alin. 5 & 6)
	Protecție copii (10 p) / Violenta domestica (10 p) / Fără adăpost, risc evacuare (8 p) / Tolerat, comodat (6 p)/Chiriaș ANAF (4 p)  
	10 p
	______

	3.
	Nivelul veniturilor (Art. 6 alin. 1)
	Beneficiar VMI / Ajutor social (10 p) / Venit sub salariul minim net (8 p) / Venit între minim net și mediu net INS (6 p)
	10 p
	______

	4.
	Criteriul social și stare civilă (Art. 6 alin. 6)
	Familie monoparentală (8 p) / Familie (6 p) / Necăsătorit fără copii (4 p)
	8 p
	______

	5.
	Situații medicale, dependență (Art. 6 alin. 3 & 4)
	Handicap/Incapacitate (8 p) / Copii CES, boli cronice (6 p) / Reabilitare adicții (4 p) / Îngrijire rude dependente (2 p)
	8 p
	______

	6.
	Ocupare / Inserție pe piața muncii (Art. 6 alin. 6)
	Familie cu venit unic/părinte în concediu creștere copil (8 p) / Tineri angajați în servicii/instituții publice (6 p)/ Ambii soți/titular angajați cu contract de muncă (4 p)
	8 p
	______

	7.
	Număr de copii minori în întreținere
	1 copil (2 p) / 2 copii (4 p) / 3 copii (6 p) / 4 sau mai mulți copii (8 p)
	8 p
	______

	8.
	Vechimea cererii solicitantului
	Peste 3 ani (5 p) / Între 1 și 3 ani inclusiv (3 p) / Sub 1 an (1p)
	5 p
	______

	TOTAL
	PUNCTAJ GENERAL REALIZAT
	(Suma punctajelor obținute la Criteriile 1 - 8)
	MAX. 66 p
	______


IV. CRITERII DE DEPARTAJARE ÎN CAZ DE EGALITATE DE PUNCTAJ
1. Vechimea cererii (număr și dată de înregistrare): _____________________________
2. Număr copii minori în întreținere: ________ copii
3. Venit mediu net lunar / membru de familie: ______________ lei
V. CONCLUZIA COMISIEI DE EVALUARE
Solicitantul ______________________________ este declarat [ ] ELIGIBIL / [ ] NEELIGIBIL, obținând un punctaj total de _______ puncte și propus pentru înscrierea în Lista de priorități pe poziția _______.
Observații / Motivarea neeligibilității (dacă este cazul): ___________________________________________________________________________
___________________________________________________________________________
___________________________________________________________________________
___________________________________________________________________________
COMISIA DE EVALUARE:
· Președinte: ______________________________ (Semnătura) ____________
· Membru: ________________________________ (Semnătura) ____________
· Membru: ________________________________ (Semnătura) ____________
· Membru: ________________________________ (Semnătura) ____________
· Membru: ________________________________ (Semnătura) ____________
· Membru: ________________________________ (Semnătura) ____________
· Secretar: ________________________________ (Semnătura) ____________
Data evaluării: _____ / _____ / 202__

							Anexa nr. 5 la Regulament


Contract-cadru de închiriere
pentru locuințele de tip nZEB plus destinate tinerilor


    
CAPITOLUL I. PĂRȚILE CONTRACTANTE

1. MUNICIPIUL BRAD, cu sediul în municipiul Brad, strada Independenței nr. 2, județul Hunedoara, cod fiscal...... , reprezentat prin Primar, Florin CAZACU, în calitate de PROPRIETAR, pe de o parte,
și
2. Domnul/Doamna ________________________________________, cetățean român, posedând CI/BI seria _____ nr. __________, CNP ________________________, cu domiciliul/reședința în ____________________________________________________, în calitate de CHIRAȘ (TITULAR AL CONTRACTULUI), pe de altă parte,
au convenit încheierea prezentului contract de închiriere cu respectarea următoarelor clauze:

CAPITOLUL II. OBIECTUL CONTRACTULUI

Art. 1. Obiectul contractului îl constituie darea în folosință (închirierea) locuinței de tip nZEB plus, aflată în proprietatea publică a Municipiului Brad, situată în municipiul Brad, strada ____________________, nr. ____, bl. ____, sc. ____, et. ____, ap. ____, județul Hunedoara, compusă din ___ camere de locuit cu o suprafață utilă de ______ mp., (cameră ____ mp., cameră _____ mp.), dependinţe în suprafaţă de ______ mp. (baie cu WC ____ mp., bucătărie ____ mp., debara ____ mp., cămară ____ mp., hol ____ mp., balcon _____ mp.) folosite în exclusivitate şi  părţi comune în suprafață de _____mp. folosite în coproprietate.
Art. 2. Locuința prevăzută la art. 1 se dă în folosință chirașului și membrilor familiei acestuia menționați în fișa de evidență/procesul-verbal de predare-primire, respectiv:
1. ______________________________ – Soț / Soție (CNP: ____________________);
2. _____________________________   – Copil (CNP: ____________________);
3. _____________________________ – Copil (CNP: ____________________). 
Art. 3. Predarea-primirea locuinței, a instalațiilor și obiectelor de inventar aferente se face pe bază de Proces-verbal de predare-primire, care se încheie între Proprietar și Chiraș și constituie Anexă la prezentul contract.

CAPITOLUL III. DURATA CONTRACTULUI
Art. 4. (1) Durata închirierii este de ____ ani, începând cu data de ____________ până la data de ____________. 
(2) Contractul poate fi prelungit succesiv la expirare, la solicitarea scrisă a chirașului depusă cu cel puțin 30 de zile înainte de data expirării, cu condiția reevaluării și reconfirmării de către chiraș a îndeplinirii condițiilor de eligibilitate stabilite prin Regulament.

CAPITOLUL IV. CHIRIA ȘI MODALITATEA DE PLATĂ

Art. 5. (1) Chiria lunară aferentă locuinței închiriată este de __________ lei/lună, calculată în conformitate cu prevederile legale în vigoare și Hotărârile Consiliului Local al Municipiului Brad. 
(2)  Plata chiriei se suportă, conform prevederilor art. 44 alin. 2 din Legea privind locuinţele nr. 114/1996, republicată, cu modificările şi completările ulterioare, astfel:
             a. - de către chiriaș _____ lei;
             b. - de la bugetul local _____ lei. 
(3) Chiria se datorează începând cu data de ________ şi se achită lunar în numerar la casieria Primăriei Municipiului Brad, până în ultima zi a lunii în curs sau prin virament bancar în contul proprietarului nr. ____________________________________ deschis la Trezoreria Brad. 
(4) Pe durata contractului de închiriere, cuantumul chiriei se va putea modifica în următoarele situaţii:
              a. - modificări la nivelul venitului net lunar pe familie realizat de titularul contractului şi membrii familiei înscrişi în contract;
              b. - modificări ale cuantumului chiriei prin acte normative emise de către autorităţile legislative;
               c. - modificări ale tarifului de bază (lei/mp.) ca urmare a actualizării acestuia conform actelor normative emise în acest sens.
(5) Neplata la termen a chiriei atrage o penalizare de 0,1% asupra sumei datorate, pentru fiecare zi de întârziere, începând cu prima zi care urmează celei în care suma a devenit exigibilă, fără ca majorarea să poată depăşi totalul chiriei restante.
(6) În caz de neplată, executarea silită se va face prin hotărâre judecătorească în temeiul căreia chiriașul va fi obligat să achite chiria restantă, penalităţile de întârziere şi cheltuielile de executare.

CAPITOLUL V. OBLIGAȚIILE PĂRȚILOR

Art. 6. Obligațiile PROPRIETARULUI:
a) să predea chirașului locuința în stare normală de funcționare și folosință, pe bază de proces-verbal de predare-primire; 
b) să asigure folosința liniștită și utilă a locuinței pe toată durata contractului; 
c) să mențină în stare de funcționare elementele structurale și comune ale imobilului; 
d) să întreţină în bune condiţii elementele structurii de rezistenţă a clădirii, elementele de construcţie exterioare ale clădirii (acoperiş, faţadă, împrejmuiri, pavimente, scări exterioare), curţile şi grădinile, precum şi spaţiile comune din interiorul clădirii (casa scării, casa ascensorului, holuri, coridoare, subsoluri);
e) să întreţină în bune condiţii instalaţiile comune proprii clădirii (ascensor, hidrofor, instalaţii de alimentare cu apă, de canalizare, instalaţii de încălzire centrală şi de preparare a apei calde, instalaţii electrice şi de gaze, centrale termice, crematorii, instalaţii de colectare a deşeurilor, instalaţii de antenă colectivă, telefonie etc.);
f) să efectueze toate reparaţiile care sunt necesare pentru a menţine bunul în stare corespunzătoare de întrebuinţare pe toată durata locaţiunii, conform destinaţiei stabilite. Dacă, după încheierea contractului, se iveşte nevoia unor reparaţii care sunt în sarcina locatorului, iar acesta din urmă, deşi încunoştinţat, nu începe să ia de îndată măsurile necesare, reparaţiile pot fi făcute de locatar.În acest caz, locatorul este dator să plătească, în afara sumelor avansate de locatar, dobânzi socotite de la data efectuării cheltuielilor. În caz de urgenţă, locatarul îl poate înştiinţa pe locator şi după începerea reparaţiilor, dobânzile la sumele avansate neputând curge decât de la data înştiinţării;
g) să întreprindă tot ceea ce este necesar pentru a asigura în mod constant locatarului folosinţa liniştită şi utilă a bunului, fiind dator să se abţină de la orice fapt care ar împiedica, diminua sau stânjeni o asemenea folosinţă.
Art. 7. Obligațiile CHIRAȘULUI:
a) să preia locuința pe bază de proces-verbal de predare-primire și să o folosească exclusiv cu destinația de locuință pentru sine și familia sa menționată la art. 2; 
b) să achite chiria la termenul stabilit la art. 5; 
c) să achite la zi și în mod integral toate cheltuielile de întreținere și utilități (energie electrică, apă-canal, salubritate, energie termică/management energetic nZEB, servicii comune etc.) suportând contravaloarea utilităţilor consumate, în termen de 30 de zile de la data intrării în vigoare a prezentului contract şi să facă dovada locatorului în acest sens în termen de 3 luni;
d) să contribuie la cheltuielile pentru iluminare, încălzirea, curăţarea părţilor şi instalaţiilor de folosinţă comună, precum şi la orice alte cheltuieli pe care legea le stabileşte în sarcina lor;
e) să respecte instrucțiunile tehnice specifice de exploatare a echipamentelor nZEB plus (sisteme de pompare căldură/panouri/ventilare cu recuperare de căldură) furnizate de către proprietar, fiind direct răspunzător pentru avariile cauzate din utilizarea necorespunzătoare; f) să efectueze reparațiile de întreținere curentă și zugrăvelile interioare ale spațiului închiriat; g) să nu aducă modificări constructive, structurale sau ale instalațiilor clădirii fără acordul prealabil scris al proprietarului și fără autorizațiile legale; 
h) dacă chiriașul doreşte să îmbunătăţească gradul de confort al locuinţei închiriate, nu poate efectua lucrările respective decât cu acordul scris prealabil al proprietarului şi fără să ridice vreo pretenţie de despăgubiri de la proprietar la mutarea din locuinţa închiriată sau să invoce dreptul de retenţie asupra îmbunătăţirilor aduse;
i) dacă chiriașul efectuează lucrările de îmbunătăţiri fără acordul scris prealabil al proprietarului, acesta poate să ceară chiriașului fie aducerea bunului la starea iniţială, fie plata de despăgubiri pentru orice pagubă cauzată bunului de către locatar;
j) să NU subînchirieze, să NU cedeze folosința și să NU schimbe destinația spațiului locativ închiriat sub nicio formă, sub sancțiunea rezilierii de drept a contractului; 
k) să permită accesul reprezentanților împuterniciți ai proprietarului pentru inspectarea stării imobilului și a instalațiilor nZEB, cu o notificare prealabilă de 24 de ore;
l) să restituie bunul în starea în care l-a primit, fiind prezumat că a primit bunul în stare corespunzătoare de întrebuinţare, potrivit destinaţiei stabilite;
m) să respecte normele P.S.I., să nu folosească sobe necorespunzătoare sau aparate electrice cu cabluri improvizate, respectiv cu puteri electrice mai mari decât parametri nominali ai siguranţelor de protecţie, iar depozitarea combustibililor solizi se va face pe amplasamentele stabilite de către locator.
n) să comunice proprietarului, în termen de 30 de zile orice modificare produsă în venitul net al familiei, sub sancţiunea rezilierii contractului de locaţiune;
o) în cazul în care veniturile familiei nu se pot dovedi cu acte, titularul contractului este obligat să dea o declaraţie pe propria răspundere cu asumarea plăţii chiriei minime stabilite de lege;
p) în cazul în care distruge din bunurile care fac parte din dotarea locuinţei şi sunt primite prin proces-verbal de predare-primire, locatarul are obligaţia să le înlocuiască cu bunuri de aceeaşi calitate şi valoare.

CAPITOLUL VI. ÎNCETAREA ȘI REZILIEREA CONTRACTULUI

Art. 8. Prezentul contract încetează: 
a) la expirarea termenului pentru care a fost încheiat, dacă părțile nu au convenit prelungirea acestuia; 
b) prin acordul scris al ambelor părți; 
c) prin denunțarea unilaterală de către Chiraș, cu o notificare prealabilă scrisă de minimum 30 de zile; 
d) în cazul decesului Chirașului (titularului), dacă membrii existenți ai familiei nu solicită și nu îndeplinesc condițiile legale pentru preluarea contractului; 
Descendenţii şi ascendenţii chiriașului au dreptul să opteze pentru continuarea contractului de închiriere până la expirarea duratei acestuia, în termenul de 30 de zile de la data decesului chiriașului, dacă sunt menţionaţi în contract şi dacă au locuit împreună cu chiriașul.
Soţul supravieţuitor continuă exercitarea dreptului său locativ propriu, dacă nu renunţă în mod expres la acesta în termen de 30 de zile de la data decesului chiriașului.
Dacă ascendenţii, descendenţii sau soţul supravieţuitor au cerut continuarea contractului, aceştia vor desemna de comun acord persoana care semnează contractul de închiriere în locul chiriașului decedat, iar în caz de neînţelegere, desemnarea se face de către proprietar.
e) în termen de 30 de zile de la data părăsirii locuinţei închiriate de către titularul contractului, chiriașul şi familia acestuia urmând să fie evacuaţi din imobil.
Constatarea părăsirii locuinţei se va face de către funcţionari din cadrul Serviciului Administrarea Domeniului Public şi Privat împreună cu agenţi din cadrul Serviciului Poliţia Locală Brad prin întocmirea unui proces-verbal în acest sens. 

Art. 9. Rezilierea de drept a contractului de către Proprietar (fără punere în întârziere și fără intervenția instanței de judecată) are loc în următoarele cazuri: 
a) neachitarea chiriei sau a utilităților/cheltuielilor comune pe o perioadă de 3 luni consecutive; 
b) subînchirierea sau cedarea folosinței spațiului către terțe persoane; 
c) schimbarea destinației spațiului fără acordul scris al Proprietarului; 
d) pricinuirea de stricăciuni grave locuinței, clădirii nZEB sau echipamentelor aferente din culpa Chirașului ori a membrilor familiei sale; 
e) evidențierea unor declarații false sau nesincere în dosarul de solicitare care a stat la baza acordării locuinței;
f) venitul net lunar pe familie, realizat în 2 ani fiscali consecutivi, depăşeşte cu peste 20 % nivelul minim prevăzut la art. 42 din Legea nr. 114/1996, republicată, cu modificările şi completările ulterioare, iar locatarul nu a achitat valoarea nominală a chiriei în termen de 90 de zile de la comunicare;
g) locatarul are un comportament care face imposibilă convieţuirea sau impiedică folosirea normală a locuinţei;
h) locatarul nu a respectat clauzele contractuale şi/sau prevederile art. 49 din  Legea nr. 114/1996, republicată, cu modificările şi completările ulterioare

CAPITOLUL VII. EVACUAREA DIN LOCUINŢĂ

Art. 10. Evacuarea chiriașului se face numai pe baza unei hotărâri judecătoreşti irevocabile şi chiriașul este obligat să plătească chiria prevăzută în contract până la data execuţiei efective a hotărârii de executare.

CAPITOLUL VIII.  LITIGII ȘI DISPOZIȚII FINALE

Art. 11. Litigiile decurgând din executarea, modificarea sau încetarea prezentului contract se soluționează pe cale amiabilă. În caz de neînțelegere, litigiile vor fi supuse spre soluționare instanțelor judecătorești competente de pe raza Municipiului Brad. 
Art. 12. Prezentul contract constituie titlu executoriu pentru plata chiriei și pentru evacuare la expirarea termenului contractual sau la rezilierea acestuia, conform normelor legale în vigoare. 
Art. 13. Modificarea oricărei clauze contractuale se poate face numai prin act adițional încheiat în scris și aprobat de ambele părți. 
Art. 14. Chiriașul poate renunţa la beneficiul locuinţei în favoarea soţiei/soţului în caz de divorţ.
Art. 15. Drepturile şi obligaţiile părţilor prevăzute în prezentul contract, se completează cu drepturile şi obligaţiile ce decurg pentru acestea din actele normative în vigoare.
Art. 16. Prezentul contract s-a încheiat astăzi, ____________, în 2 (două) exemplare originale, câte unul pentru fiecare parte contractantă.

